۱۳۹۰-جی ایلده تیمور دشت-i قیپچاق اۆزرینه ایر‌لی‌له‌مک اۆچون سمرقنددن یوروشه باشلادی. اوترار یاخینلیغین‌داکی قارااسمان بؤلگه‌سینه چاتان‌دا توختامیشین ائلچیلری گلدی. بۇ گؤروش‌ده ائلچیلر توختامیشین عذر ایستدیینی چاتدیردیلار. تیمور ایسه جوابیندا توختامیش‌دان خوش داورانیش گؤرمدیینی و اوْنا گوونمدیینی بیلدیردی. تیمور تهلوکه‌سیزلیک آماچ ایله ائلچیلری توتدوردوق‌دان سوْنرا ۲۲ فوریه ۱۳۹۱-جی ایلده حرکته باشلادی. اوْ، بؤیوک مسافه قت ائده‌رک ۲۰ ژۇئن ۱۳۹۱-جی ایلده توختامیشین اوْردوسو ایله قارشیلاشمیش‌دی. بۇ مدت عرضینده اوْردوسون‌دا باش قالدیران جدی آجلیق و سوسوزلوق پروبلملری‌نین ده عهده ‌سیندن گلمیش‌دی. تیمور اوْردوسونو قدیمی اوْلاراق اۆچ یئره بؤلمک عوضینه یئددی یئره بؤلموش‌دو. آغیر کئچن دؤیوش‌دن سوْنرا تیمور غالیب گلمیش، توختامیش ایسه قاچماغی باجارمیش‌دی. توختامیشین امیر تیمورو اوْردوسو ایله بیرلیکده دشت-i قیپچاغین درین‌لیکلرینه دۇغرو چکیب محو ائتمک پلانی باش توتمامیش‌دی.